गृह मंत्रालय
केन्द्रीय गृह एवं सहकारिता मंत्री श्री अमित शाह ने आज मध्य प्रदेश के सतना में मेडिकल कॉलेज का उद्घाटन किया
प्रधानमंत्री श्री नरेन्द्र मोदी जी ने देश के हर नागरिक के स्वास्थ्य की एक होलिस्टिक अप्रोच के साथ चिंता की, उन्होंने स्वच्छता अभियान, उज्ज्वला योजना, योग, फिट इंडिया, खेलो इंडिया, आयुष्मान भारत, जन-औषधि केन्द्र, हर ज़िले में मेडिकल कॉलेज खोलने की पहल और वेलनेस सेंटर्स का खाका तैयार किया
पिछले वर्ष के 94,452 करोड़ रूपए की अपेक्षा अब बजट में 2 लाख 30 हज़ार करोड़ रूपए की वृद्धि करना ये बताता है कि मोदी जी स्वास्थ्य को कितनी अधिक प्राथमिकता देते हैं
आधुनिक सुविधाओं से युक्त ये कॉलेज मध्य प्रदेश में मेडिकल की शिक्षा में एक मील का पत्थर साबित होगा
मोदी सरकार द्वारा केन्द्र–प्रायोजित योजना के तहत मध्य प्रदेश में कई नए मेडिकल कॉलेजों की स्थापना होने जा रही है, इसके बाद मध्य प्रदेश के एक भी बच्चे को मेडिकल शिक्षा के लिए कहीं जाने की ज़रूरत नहीं होगी
मध्य प्रदेश ने स्वास्थ्य के क्षेत्र में कई उपलब्धियां हासिल की हैं, आज यहां 38 मेडिकल कॉलेज हैं, 2055 एमबीबीएस सीटें हैं, जो नए मेडिकल कॉलेज बनने के बाद बढ़कर 3700 से अधिक हो जाएंगी
प्रधानमंत्री मोदी के नेतृत्व में भारत हर क्षेत्र में आगे बढ़ रहा है,पिछले 9 सालों में देश ने रक्षा, आंतरिक सुरक्षा, अर्थव्यवस्था, इन्फ्रास्ट्रक्चर, निर्यात, बैंकिंग व्यवस्था आदि हर क्षेत्र में बहुत प्रगति की है
केन्द्रीय गृह एवं सहकारिता मंत्री श्री अमित शाह ने आज मध्य प्रदेश के सतना में मेडिकल कॉलेज का उद्घाटन किया। इस अवसर पर मध्य प्रदेश के मुख्यमंत्री श्री शिवराज सिंह चौहान सहित अनेक गणमान्य व्यक्ति उपस्थित थे।
अपने संबोधन में श्री अमित शाह ने कहा कि ये आधुनिक सुविधाओं से युक्त कॉलेज मध्य प्रदेश में मेडिकल की शिक्षा में एक मील का पत्थर साबित होगा। उन्होंने कहा कि मोदी सरकार द्वारा केन्द्र–प्रायोजित य़ोजना के तहत 60 और 40 के अनुपात में सतना और तीसरे चरण में राजगढ़, मंडला, नीमच, मंदसौर, श्योपुर और सिंगरौली में नए मेडिकल कॉलेजों की स्थापना होने जा रही है।इसके बाद मध्य प्रदेश के एक भी बच्चे को मेडिकल शिक्षा के लिए कहीं जाने की ज़रूरत नहीं होगी। उन्होंने कहा कि प्रथम चरण के लिए 300 करोड़ रूपए और दूसरे चरण के लिए 250 करोड़ रूपए, यानी सरकार कुल 550 करोड़ रूपए खर्च करने जा रही है।
केन्द्रीय गृह एवं सहकारिता मंत्री ने कहा कि प्रधानमंत्री श्री नरेन्द्र मोदी जी ने देश के हर नागरिक के स्वास्थ्य की एक होलिस्टिक अप्रोच के साथ चिंता की, उन्होंने स्वच्छता भियान, उज्ज्वला योजना, योग, फिट इंडिया मूवमेंट, खेलो इंडिया मूवमेंट, आयुष्मान भारत, जन-औषधि केन्द्र, हर ज़िले में मेडिकल कॉलेज खोलने की पहल और वेलनेस सेंटर्स का खाका तैयार किया। मोदी जी ने कोरोना के बाद स्वास्थ्य के पूरे इन्फ्रास्ट्रक्चर को 60 हज़ार करोड़ रूपए से मज़बूत किया। इसके अलावा मोदी जी ने देशभर में वेलनैस सेंटर भी बनाए। उन्होने कहा कि पिछले वर्ष के 94,452 करोड़ रूपए की अपेक्षा अब बजट में 2 लाख 30 हज़ार करोड़ रूपए की वृद्धि करना ये बताता है कि मोदी जी स्वास्थ्य को कितनी प्राथमिकता देते हैं।
श्री अमित शाह ने कहा कि आज अकेले मध्य प्रदेश में 38 मेडिकल कॉलेज हैं, ये बहुत बड़ी बात है। उन्होंने कहा कि 2013-14 से पहले देश में 387 मेडिकल कॉलेज थे, और, 2021-22 तक नरेन्द्र मोदी जी के शासन में इनकी संख्या बढ़कर 596 हो गई है। 2013-14 से पहले एमबीबीएस सीटों की संख्या 51,300 थी, जो पिछले 8 सालों में 2021-22 तक बढ़कर लगभग 90 हज़ार करने का काम मोदी जी ने किया है। इसके साथ ही पीजी सीटें 31 हज़ार थीं, जिन्हें बढ़ाकर 60 हज़ार करने का काम मोदी सरकार ने किया है। इसके अलावा देशभर में 22 नए एम्स बन रहे हैं। श्री शाह ने कहा कि मध्य प्रदेश में भी स्वास्थ्य के क्षेत्र में कई उपलब्धियां हासिल की गई हैं। अकेले मध्य प्रदेश में 2055 एमबीबीएस सीटें हैं, जो नए मेडिकल कॉलेजों के बनने के बाद 3700 से अधिक हो जाएंगी। इंदौर, ग्वालियर, जबलपुर और रीवा में सुपर-स्पेश्यिलिटी अस्पताल शुरू किए गए हैं।
केन्द्रीय गृह मंत्री ने कहा कि प्रधानमंत्री मोदी के नेतृत्व में हर क्षेत्र में भारत आगे बढ़ रहा है। उन्होंने कहा कि आज़ादी का अमृत महोत्सव चल रहा है और मोदी जी ने जनता के सामने लक्ष्य रखा है कि आज़ादी की शताब्दी के समय 2047 में भारत हर क्षेत्र में दुनिया में सर्वप्रथम होगा। उन्होंने कहा कि पिछले 9 साल में भारत ने मोदी जी के नेतृत्व में रक्षा, आंतरिक सुरक्षा, अर्थव्यवस्था, इन्फ्रास्ट्रक्चर, निर्यात, बैंकिंग व्यवस्था आदि हर क्षेत्र में बहुत प्रगति की है।